b'\n_START_ARTICLE_\nB\xc3\xa9la I. Ogrski\n_START_SECTION_\n\xc5\xbdivljenje\n_START_PARAGRAPH_\nB\xc3\xa9la je bil poleg Leventeja in Andreja eden od Vazulovih sinov in je bil pripadnik dinastije \xc3\x81rp\xc3\xa1dovcev. Vazulova dru\xc5\xbeina je \xc5\xbeivela na obmo\xc4\x8dju Nitranske kne\xc5\xbeevine na severozahodu Ogrske, to obmo\xc4\x8dje pa je kmalu po \xc5\xa0tefanovem kronanju pre\xc5\xa1lo pod poljski vpliv Po smrti Vazulovega bratranca Ladislava (\xc5\xa1e pred letom 1030) je Vazul leta uspel zavladati temu obmo\xc4\x8dju, ki je pa najkasneje leta 1030 ponovno postalo tudi del ogrske dr\xc5\xbeave. Na Ogrskem je tedaj vladal prvi kralj \xc5\xa0tefan, po smrti njegovega sina Emerika pa se je B\xc3\xa9lin o\xc4\x8de na osnovi tradicije, po kateri je prestol zasedel najstarej\xc5\xa1i pripadnik dinastije, potegoval za ogrsko krono. Ker pa je imel Vazul odklonilen odnos do kr\xc5\xa1\xc4\x8danstva, se \xc5\xa0tefanu ni zdel primeren za naslednika. Po neuspelem uporu je dal \xc5\xa0tefan Vazula oslepiti in oglu\xc5\xa1iti. Vazulovi sinovi, med njimi tudi B\xc3\xa9la, so tedaj pravo\xc4\x8dasno pobegnili iz kraljestva. Skupaj z bratrancem Domoslavom, sinom Vazulovega brata Ladislava, so zbe\xc5\xbeali na \xc4\x8ce\xc5\xa1ko, od tam pa so se trije bratje zatekli na Poljsko, kjer jih je sprejel kralj Mieszko II. Leta 1046 pa so ogrski velika\xc5\xa1i v \xc4\x8dasu Vatovega upora Vazulove sinove poklicali nazaj na Ogrsko, kjer je bil B\xc3\xa9lin brat Andrej izbran za vladarja. Leta 1060 je tudi sam postal ogrski kralj. Umrl je leta 1063, ko se je na njegovem dvoru nanj prevrnil leseni prestol._NEWLINE_Viri ne poro\xc4\x8dajo o imenu njegove \xc5\xbeene, bila pa je sestra poljskega kralja Kazimirja I. B\xc3\xa9li so se med drugimi rodili sinovi G\xc3\xa9za, Ladislav in Lampret. Ena od h\xc4\x8dera je bila Helena Lepa (mad\xc5\xbearsko Ilona), ki je postala \xc5\xbeena hrva\xc5\xa1kega kralja Dimitrija Zvonimirja. Preko Ladislava je bil B\xc3\xa9la stari o\xc4\x8de Kolomana in \xc3\x81lmo\xc5\xa1a.\n_START_SECTION_\nDose\xc5\xbeki\n_START_PARAGRAPH_\nLeta 1046 je na Ogrskem izbruhnil upor proti vladavini kralja Petra Orseola. Uporniki so pozvali Vazulove sinove k vrnitvi in od treh princev zahtevali obnovitev poganstva, na kar je tedaj pristal tudi Andrej, izbrani kandidat za novega kralja. Novega kralja je leta 1051 in nato \xc5\xa1e 1052 napadel svetorimski cesar Henrik III., toda Mad\xc5\xbeari so se obranili s takti\xc4\x8dnim umikanjem, pri katerem se je ogibal odprtemu spopadu in pred napadalci uni\xc4\x8deval vso dosegljivo zalogo hrane, uspel obraniti. V teh bojih se je odlikoval tudi B\xc3\xa9la,  zato ga je Andrej, ki tedaj \xc5\xa1e ni imel otrok, dolo\xc4\x8dil za naslednika in ga v ta namen imenoval za vojvodo, v njegovo vojvodino pa je vklju\xc4\x8dil sever in vzhod Ogrske, kar je pomenilo tretjino ogrskega kraljestva (Tercia pars Regni)._NEWLINE_Potem pa se je Andreju leta 1053 rodil sin Salomon in kralj Andrej se je odlo\xc4\x8dil, da bo prestol nasledil sin Salamon, ki ga je prav zaradi tega poro\xc4\x8dil z Judito, h\xc4\x8derjo cesarja Henrika III. B\xc3\xa9li je vladar v navidezno izbiro ponudil krono ali pa vojvodski polo\xc5\xbeaj, ki ga je \xc5\xbee tako ali tako imel). \xc4\x8ce bi se B\xc3\xa9la\xc2\xa0\xc2\xbbnapa\xc4\x8dno\xc2\xab\xc2\xa0odlo\xc4\x8dil, ga je nameraval takoj dati ubiti. B\xc3\xa9la je bil posvarjen in je iz previdnosti izbral vojvodstvo, nato pa pobegnil na Poljsko._NEWLINE_Tam je na\xc5\xa1el zaveznika v poljskem vladarju Boleslavu II. (1058-1079), ki je z nezaupanjem opazoval Andrejevo politiko. Ni mu bilo v\xc5\xa1e\xc4\x8d, da se je s Salomonovo poroko povezal s svetorimsko cesarsko dinastijo Salijcev, prav tako pa mu ni bilo v\xc5\xa1e\xc4\x8d, da se je Andrejeva h\xc4\x8di Adelajda poro\xc4\x8dila z Vratislavom, ki je le nekaj let zatem postal \xc4\x8de\xc5\xa1ki vladar]]. Z B\xc3\xa9lo so ga nadalje povezovale sorodstvene vezi, saj je bil ogrski princ poro\xc4\x8den z njegovo teto, to je s sestro Kazimirja I. V tak\xc5\xa1nih razmerah je bil Boleslav pripravljen pomagati princu B\xc3\xa9li. Boleslav in B\xc3\xa9la sta na Ogrsko leta 1060 vdrla z mo\xc4\x8dno vojsko.  Princa je podprla ve\xc4\x8dina ogrskih velika\xc5\xa1ev. Andrej, ki se je zna\xc5\xa1el v bratomorni vojni, se je na pomo\xc4\x8d obrnil k svetorimskemu cesarju, toda bil je pora\xc5\xbeen in je zaradi po\xc5\xa1kodb med begom umrl._NEWLINE_B\xc3\xa9la je postal novi ogrski kralj in je vladal v te\xc5\xbeavnih razmerah. Doma se je moral leta 1061 ukvarjati z zatrtjem drugega velikega poganskega oziroma protikr\xc5\xa1\xc4\x8danskega upora, ki je bil hkrati tudi zadnji poganski upor nasploh. Upor je potekal na podoben na\xc4\x8din kot prvi upor: uporniki so stavili na novega vladarja in od njega zahtevali, da pre\xc5\xbeene kr\xc5\xa1\xc4\x8dansko duhov\xc5\xa1\xc4\x8dino in de\xc5\xbeelo povrne k starim poganskim obi\xc4\x8dajem, toda B\xc3\xa9la je z uporniki postopal enako kot pred njim brat Andrej v prvem uporu. Veliko te\xc5\xbeavo je za novega kralja predstavljal tudi svetorimski cesar Henrik IV. Andrejeva vdova Judita in Andrejev kronani sin Salomon sta namre\xc4\x8d na\xc5\xa1la zato\xc4\x8di\xc5\xa1\xc4\x8de prav na Henrikovem nem\xc5\xa1kem cesarskem dvoru, cesar pa je preko svojega varovanca Salomona sku\xc5\xa1al imeti vpliv na izbiro ogrskega vladarja. Leta 1063 se je cesar odlo\xc4\x8dil za voja\xc5\xa1ki spopad z ogrskim vladarjem, toda B\xc3\xa9la se je \xc5\xa1e pred spopadom smrtno ponesre\xc4\x8dil na svojem dvoru, tako da do klju\xc4\x8dnega boja sploh ni pri\xc5\xa1lo, \xc4\x8deprav so nem\xc5\xa1ke sile \xc5\xbee vdrle v dr\xc5\xbeavo.'